ପ୍ରଧାନମନ୍ତ୍ରୀ ମୋଦି ଓ କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନଙ୍କୁ କୃତଜ୍ଞତା ଜଣାଇଲେ ଉଜ୍ଜ୍ବଳା ଲାଭାର୍ଥି\nWed, Apr 22 | 12:37 p.m.\nନୂଆଦିଲ୍ଲୀଃ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଓ କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନଙ୍କୁ କୃତଜ୍ଞତା ଜଣାଇଲେ ରାଜ୍ୟର ଉଜ୍ଜ୍ବଳା ଲାଭାର୍ଥି ମହିଳା । ସାମାଜିକ ଗଣମାଧ୍ୟରେ ଏହି ଉଜ୍ଜ୍ବଳା ହିତାଧିକାରୀମାନେ ଏକ ଭିଡିଓ ପୋଷ୍ଟ କରି ଧନ୍ୟବାଦ ଜଣାଇଛନ୍ତି । ମହାମାରୀ କୋରୋନା ସଙ୍କଟରେ ସାରା ଦେଶ ଲକ ଡାଉନରେ । ଏପରିସ୍ଥିତିରେ ଗରିବ, ଅସହାୟ, ଦିନ ମଜୁରିଆ, ଖଟିଖିଆ ଲୋକ ବହୁ ହଇରାଣ ହରକତ ହୋଇଥାନ୍ତେ । ଏହି କଠିନ ଓ ସଂଘର୍ଷ ସମୟରେ ପ୍ରଧାନମନ୍ତ୍ରୀ ଗରିବ କଲ୍ୟାଣ ଯୋଜନାରେ କେନ୍ଦ୍ର ସରକାର ସହାୟତାର ହାତ ବଢାଇଛନ୍ତି ।\nସବୁଠାରୁ ଗୁରୁତ୍ବପୂର୍ଣ୍ଣ କଥା ହେଉଛି ଯେ, ଲକଡାଉନ ଘୋଷଣା ହେଉ ହେଉ କେନ୍ଦ୍ରସରକାର ଗରିବଙ୍କ ପାଇଁ ଯୁଦ୍ଧକାଳୀନ ଭିତ୍ତିରେ ଯୋଜନା ପ୍ରସ୍ତୁତ କରିଥିଲେ . ସଠିକ ସମୟରେ ସଠିକ ପଦକ୍ଷେପ ନେଇ ଲୋକମାନଙ୍କୁ ସହୟତା କରିଥିବାରୁ, ଗରିବ, ଅସହାୟ, ଖଟିଖିଆ, ଦିବ୍ୟାଙ୍ଗ, ବୃଦ୍ଧବୃଦ୍ଧା, ଅସହାୟ, ଗରିବ ମହିଳା, କୃଷକ, ଶ୍ରମିକ ଆଦି ସବୁ ବର୍ଗର ଲୋକେ ଉପକୃତ ହୋଇଛନ୍ତି . ଖାସକରି ଉଜ୍ଜଳା ଯୋଜନାରେ ମହିଳାଙ୍କୁ ମାଗଣାରେ ଗ୍ୟାସ ଯୋଗାଇ ଦେଇଛନ୍ତି ।\nତେଣୁ ଲୋକମାନଙ୍କୁ ଲକଡାଉନ ସମୟରେ ଆଉ ଜାଳକାଠ ପାଇଁ ବାହାରକୁ ଯିବାକୁ ପଡିଲା ନାହିଁ ।ଏହା ସହ ମହିଳାଙ୍କ ଆକାଉଣ୍ଟକୁ ଜନଧନ ଯୋଜନାରେ ମାସକୁ 500 ଟଙ୍କା ହିସାବରେ3ମାସ ପାଇଁ ସହାୟତା ଯୋଗାଇ ଦିଆଗଲା । ଫଳରେ ଲୋକଙ୍କର ଆର୍ଥିକ ସ୍ଥିତିରେ ମଧ୍ୟ କିଛିଟା ସୁଧାର ଆସିଲା ।ଯାହାଦ୍ୱାରା କେବଳ ଓଡ଼ିଶା ନୁହେଁ, ସମଗ୍ର ଦେଶର କୋଟି କୋଟି ମହିଳା ଉପକୃତ ହୋଇଛନ୍ତି । ଖାଲି ଗ୍ୟାସ କି ଟଙ୍କା ନୁହେଁ, ଚାଉଳ, ଡାଲି ଆଦି ସବୁ ଯୋଗାଇ ଦେଇଛନ୍ତି ।\nଫଳରେ ଲୋକେ କାମଧନ୍ଦା ନ ପାଇଲେ ବି ଘରେ ବସି ଚଳିପାରିବେ । ସେଥିପାଇଁ ମୁଣ୍ଡପିଛା ମାସିକ5କେଜି ଚାଉଳ, ପରିବାର ପିଛା ଏକ ଜେକି ଡାଲି ଆଦି ଯୋଗାଇ ଦେଇଥିବାରୁ ରାଜ୍ୟର ଲକ୍ଷ ଲକ୍ଷ ଗରିବ, ଖଟିଖିଆ, ଦିନମଜୁରିଆ ବହୁ ଗୁଣରେ ଉପକୃତ ହୋଇଛନ୍ତି । ସଂପ୍ରତି ଏହି ମହାମାରୀ ସମୟରେ ଗରିବ ଲୋକମାନଙ୍କ ଅବସ୍ଥା କଣ ହୋଇଥାନ୍ତା ଏବଂ କେତେଲୋକ ଭୋକଉପବାସରେ ଜୀବନ ବିତାଇଥାନ୍ତେ, ତାର କୌଣସି ହିସାବ ନଥାନ୍ତା ବୋଲି ଲୋକେ କହିଛନ୍ତି ।\nବିଶ୍ବମହାମାରୀ କୋରୋନା ପରିସ୍ଥିତିରେ ସରକାରଙ୍କ ଏହି ସହାୟତା ଲୋକଙ୍କ ପାଇଁ ବରଦାନ ସଦୃଶ୍ୟ ହୋଇଛି । ସେଥିପାଇଁ ଓଡିଶାର ଲକ୍ଷଲକ୍ଷ ଲୋକ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଓ କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନଙ୍କୁ କୃତଜ୍ଞତା ଜଣାଇଛନ୍ତି ।
